2.2.2. Løyve til jakt og minsteareal

Sund Hjortevald støtter framlegget om å bruke 1000 daa som minsteareal for fellingsløyver i Øygarden kommune. Minstearealet bør berre brukast som kriterium for tildeling av fellingsløyver til dei ulike valda som fyller dei nye krava til å etablera seg som storvald i kommunen. (min. 20 000 daa).

Sund hjortevald meiner at ein må bruke andre verkemiddel enn minstearealet for å regulera storleiken på bestanden innanfor dei ulike storvalda. Desse verkemidla bør ein overlate til dei ulike storvalda å tilretteleggje.

I Sund hjortevald har ein valt å dele ut fellingsløyver i to omgangar. Rammeløyver vert tildelt til dei ulike jaktfelta basert på areal og fellingshistorikk. Tilleggsløyver vert så tildelt når jaktfeltet har felt dyra som var tildelt som rammeløyver. På denne måten slår ein «to flåger i ein smekk» både at ein må vere ivrig jeger og at ein får teke ut meir dyr der dyra står tettast.

5 Bestandsplanbasert forvaltning

5.1 Bestandsplan

Eit viktig mål med å lage ein forvaltningsplan for hjortevilt i Øygarden kommune er at

hjorteforvaltninga skal vere basert på bestandsplanar utarbeidd av rettshavarane eller

representantar for desse i samarbeid med lokale mynde og involverte organisasjonar.

 Kommunen er etablert som offentleg forvaltningsorgan i vilt- og fiskeforvaltninga

 Rettshavarane har eit praktisk og finansielt ansvar for forvaltninga av vilt- og fiskeressursane

 Rettshavarane skal organisere seg i fellesorgan for vilt- og fiskeområde og gå saman om

felles forvaltning av ressursane gjennom driftsplanar

Bestandsplanar bør verta det rådande styringsverktøyet for forvaltning av hjortevilt i Øygarden. Dette arbeidet må kommunen snarast få etablert som felles retningslinjer for all jakt i kommunen. Grunneigarar/rettshavarar må organisere seg i organisasjonar – storvald – som gjennomfører jakta både praktisk og økonomisk.

5.2.1 Valdansvarleg representant og jaktleiar

Der kommunen har godkjent eit vald skal valdet peike ut ein representant som skal fungere som

valdansvarleg. Vervet er definert i hjorteviltforskrifta § 12. Det er ikkje krav om at valda skal ha

jaktleiarar. Valda står fritt til velje om dei ønskjer å peike ut ein eller fleire jaktleiarar.

Kvart vald peikar ut ein eller to representant som valdansvarlege.

5.3 Innhald og planprosess

Vald eller bestandsplanområde med godkjent bestandsplan oppfyller følgjande punkt:

 Fleirårig (maks 5 år) plan for avskytinga

 Hovudmålet er å kunne drive ei bestandsretta avskyting/forvaltning

 Får fellingsløyva tildelt som valfrie dyr (dvs. at dei ikkje er tildelt i kategoriane kalv/ spissbukk

/vaksne hodyr/ vaksne hanndyr)

 Kan flytte løyver mellom jaktfelt innafor valdet og mellom vald i bestandsplanområdet

 Kan og overføre ein del av fellingskvota frå eit år til eit anna (maks 10 % over- eller

underbeskatning frå eit år til eit anna)

 Skal kunne oppnå fleksibilitet i avskytinga for å nå måla i planen

Bestandsplanar må vera fleirårige (max 5år). All forvaltning av hjortestamma i eit område må vera bestandsretta. Alle fellingsløyva skal tildelast om valfrie dyr. Øygarden kommune bør arbeide for så raskt som mogeleg å få etablert eit samarbeidsorgan sttorvalda i kommunen. r Styret for (samarbeidsorganet for storvalda) bestandsplanområdet bør så utarbeida prinsippa for fordeling av kategoriane dyr som skal fellast. Denne fordelingsnøkkelen bør kunne evaluerast kontinuerleg basert på bestandsutviklinga av hjortestamma og dei data som vert samla inn kvart år.

Vi er samde i at løyver kan flyttast både mellom jaktfelt og valda i bestandsplanområdet. Vidare at del av fellingskvota kan overførast frå eit år til eit anna. Styret i dei ulike valda må kunne vedta kor mange løyver som skal kunne overførast.

5.3.1 Bestandsplanområde

Omgrepet «bestandsplanområde» er innført for å gjere det enklare å få store nok område til å

forvalte størstedelen av ein hjorteviltbestand samla gjennom bestandsplanar utan at valda treng å slå

seg saman. Eit bestandsplanområde kan bestå av to eller fleire vald som samarbeider om ein felles

bestandsplan. Samarbeidet skal vere forpliktande og det må utarbeidast vedtekter for bestandsplanområdet.

Sund hjortevald meiner kommunen må ta ein klarare leiarrolle i å få etablert eit felles bestandsplanområde for valda i Øygarden kommune. Det er etter vårt syn ikkje tilstrekkeleg å satsa på at dei enkelte vald søkjer samarbeid seg imellom. Hjorten vi jaktar på i kommune er ein del av den same hjortestammen og må forvaltast med dei same rammene og reglane i heile kommunen. Vi er usikre på om ein vil oppnå dette ved eit frivillig samarbeid dei enkelte valda seg i mellom.

5.3.6 Kunnskapsgrunnlaget

Hjorteviltforvaltninga skal vere kunnskapsbasert. I samband med utarbeiding og gjennomføring av

bestandsplanar i privat regi er det difor ein føresetnad at dei måla og verkemiddel som utformast, er

basert på eksisterande kunnskap. Dette gjeld både kunnskap om hjorteviltbestandane, leveområdet

og korleis hjorteviltet påverkar lokale samfunnsinteressar.

Nokre av dei viktigaste kunnskapskjeldene i samband med planlegging av bestandsutvikling er:

 Fellingsstatistikk

 Tilvekstratar

 Slaktevekter

 «Sett hjort» registreringar og systematisk vårteljing av hjort

 Statistikk, irregulær avgang

 Merkeprosjekt

 Kjeveanalyser/aldersstadfesting og anna biologisk materiale

 Bestandsstruktur (kjønn- og aldersfordeling)

I den grad det eksisterer data, må desse nyttast som kunskapsgrunnlag.

Sund hjortevald er samde i at hjorteforvaltninga skal vera kunnskapsbasert. Dette pålegg alle valda å utarbeida gode fellingsstatistikkar, som skal kunne delast med dei andre valda i bestandsplanområdet. For å sikre at slike data vert samla inn på ein god måte bør kommunen få utarbeida felles struktur på dette, som for eksempel å få byggje på ein felles database som alle valda skal fylle ut kontinuerleg. Denne kan komme tillegg til den sentrale Hjorteviltportalen som er etablert dersom denne ikkje kan brukast for det detaljeringsnivået ein ønskjer.

I tillegg til dei kunnskapskjeldene som er lista opp i planforslaget bør ein søkja å finna eit system som gjer oss i stand til å få oversikt over den totale hjortestamma i kommunen. Dette er eit av dei usikre momenta for ein trygg og god forvaltning av hjortestamma.

7 Forvaltningsmål for hjorteviltforvaltninga

7.1 Overordna mål

Hjorten er ein viktig utmarksressurs i Øygarden kommune. Bestanden skal forvaltast på ein slik måte

at grunnlaget for ein langsiktig og stabil hausting vert sikra utan at konfliktnivået i høve andre

nærings- og samfunnsinteresser vert for stor. Dette for å tilgodesjå jaktinteresser, positive

naturopplevingar (rekreasjon) for allmenta og ønskje om matauk. Hjortebestanden bør reduserast

innafor kjerneområdet for å redusera skadenivået på produksjonsareal til aktive gardbrukarar.

Dei overordna måla er:

 Livskraftige og sunne hjorteviltstammar

- bestanden av hjort skal stabiliserast innafor eit nivå som til ein kvar tid vert vurdert som

berekraftig av kommunen, både i høve til bestanden sin kvalitet og i høve verksemda i andre

samfunnssektorar. Hjortebestandane skal gje mest mogleg stabil avkastning som grunnlag

for ein sunn økonomisk og rekreasjonsmessig utnytting.

 Biologisk forsvarleg kjønns- og aldersstruktur

- Hjortebestanden skal ha ein forsvarleg kjønns- og alderssamansetjing som gjer at den kan

oppretthalde sin naturlege genetiske variasjon.

 Sikre samarbeid og samhandling mellom alle aktørane i hjorteviltforvaltninga

- Forvaltninga skal sikre eit godt samarbeid mellom lokale, regionale og nasjonale aktørar og

med andre sektorar som vert påverka. Hjortebestanden skal ikkje representere ein trugsel

mot anna biologisk mangfald.

 Kunnskapsbasert forvaltning

- Hjorteviltforvaltninga skal vere kunnskapsbasert. Den skal vere basert på tilstrekkeleg

kunnskap om hjorteviltet sin økologi og den sin plass i naturmangfaldet.

 Redusere skadeomfang

- Forvaltninga skal jobbe for at skadeomfanget knytt til jord- og skogbruk vert redusert. Det

skal jobbast for at det er færrast mogleg viltpåkøyrsler.

Sund Hjortevald er samde i dei overordna måla for forvaltning av hjortestammen i kommunen. Det bør også innarbeidast i dei overordna måla at hovudprinsippa for avskyting bør vera å ta ut ungdyr og kalv og at ein sikrar at stamma skal ha tilstrekkeleg med store bukkar og vaksne koller.

7.2 Delmål

For at dei overordna måla skal oppnåast må det fastsetjast delmål. Delmåla er kortsiktige

forvaltningsmål som skal gjelde for ein periode der hensikta er å nå dei overordna måla. Delmåla bør

vere konkrete og etterprøvbare, dette gjeld særskilt for tilhøve som er under direkte innflyting av

forvaltninga og jaktlaga (jaktuttak og bestandstettleik). Tilhøve som bestandskondisjon, beitetrykk og

tal viltpåkjørslar er i større grad påverka av tilhøve som ikkje forvaltninga kan kontrollere (klima,

trafikkvolum, osv.), men bør likevel vere med i måla og evaluerast ved periodens utgong.

7.2.1 Mål for berekraftig utvikling med ei livskraftig og sunn hjortestamme

Hjortebestanden skal stabiliserast innafor rammar som til ein kvar tid vert vurdert som berekraftig i

høve til naturgrunnlaget, bestanden sin kvalitet og i høve andre samfunnsmessige omsyn. For at

dette skal kunne oppnåast bør følgjande delmål oppfyllast:

 Hjortebestanden skal haldast innafor habitatets bereevne

 Produksjonsevna til hjortebestanden skal vere stabil

 Helsetilstanden skal generelt holdast på eit høgt nivå

 Forvaltninga skal leggje vekt på bevaring av det biologiske mangfaldet, hjortebestanden skal

ikkje forringe det biologisk mangfaldet

 Hjorteforvaltninga skal ta omsyn til jord- og skogbruksinteressar, herunder sikre at

hjortebestanden ikkje påfører aktive bruk betydelege økonomiske tap som følgje av

beiteskadar på skog og innmark

Aktuelle tiltak for å nå denne målsetjinga er:

 Auka uttak av produksjonsdyr i områder der bestanden er for stor

 Uttak av svake dyr (skrapdyr)

 Kartlegging av beiteskadar og konsekvensar av overbeiting

 Fellingsresultat, sett-hjort og slaktevekt skal registrerast i hjorteviltregisteret

 Kontroll av faktisk jaktuttak

Sund Hjortevald synest det er ein god ide å bryte ned dei langsiktige måla til meir handfaste delmål. Men, vi vil knytte nokre kommentarar til dei delmåla som er lista opp under kapitelet 7.2 Delmål.

1. «Hjortebestanden skal haldast innafor habitatets bereevne». Det som er eit springande punkt her er å få oversikt over kor stor bestanden er til ei kvar tid. Dette er eit problem som det ikkje finns enkle løysingar på. Men, ein må søkja å arbeide for å finna tekniske løysingar som bringer oss fram mot det målet. I mellomtida må vi søkje å trekkje slutningar der vi ser meir på konsekvensar av å ha hjortestammen i våre nærområde. Hjorten er ikkje fordelt gjevnt utover våre jaktareal. I heile kommunen finns det områder der dyra flokkar seg, andre områder der dyra står svært sprett og områder der ein kunn har streifdyr. I dei områda der tettheita er størst bør ein kunne auke uttaket av produksjonsdyr noko som å redusera stamma.
2. «Produksjonsevna til hjortebestanden skal vere stabil». Nok ein gong så treng ein betre data knytta til årleg tilvekst - .f.eks. kalveteljingar. Dersom ein søkte å leggje inn ei felles teljing av kalvar i juli/august kunne ein kanskje fått eit tal som ein kunne bruke til å vurdere tilveksten til stamma. Ein bør i tillegg også fokusere meir på slaktevekt på kalvar og fylje dette meir opp over tid. For på den måten får ein indikasjonar på produksjonsevna og helsetilstanden til hjortestamma.
3. «Uttak av svake dyr (skrapdyr). Vi er prinsipielt einig i dette. Men, i jaktsamanheng er dette vanskeleg å handheve. Eit forslag kan vera at ein får erstatta vakne dyr som ved felling veg under eit visst nivå og eller ved påvist sjukdom eller anna lyte.
4. «Kartlegging av beiteskadar og konsekvensar av overbeiting». Her har det vore gjort feltforsøk andre stander i landet og ein bør prioritere å få sett i gong forsøk også i våre områder for å skaffe fram oversikt over omfanget av beiteskadar.
5. «Fellingsresultat, sett-hjort og slaktevekt skal registrerast i hjorteviltregisteret». Ei må bli mykje flinkare til å bruke hjorteviltregisteret for å samle informasjon og felling, slaktevekter og sett-hjort. Men, ein bør også legge til rette for at vårteljing og eventuelt kalveteljingar vert registrert inn i same portalen.

7.2.2 Biologisk forsvarleg kjønns- og aldersstruktur

For å oppnå ein god hjorteviltforvaltning er det særs viktig at ein sikrar ein god kjønns- og

alderssamansetjing. Ein naturleg hjortebestand som ikkje vert jakta på har ein høg andel hanndyr

(nærare 50 % og med ein relativt høg snittalder). Det er viktig å behalde bukkar som er reproduktivt

på topp då desse er gode avlsdyr. Store, eldre bukkar i bestanden fører til framskutt brunst, tidlegare

paring og tidlegare fødslar. Kalvar som er født tidlegare på våren har ein lengre periode til rådigheit til å byggje opp næringsreservar slik at den vert betre rusta til vinteren. Uttakket av bukk og koller bør vere om lag halvt om halvt, og ein bør ha fokus på kalv og ungdyr då dette er dyr som er på veg inn i stammen og som naturleg har størst dødelegheit. Følgjande delmål er difor ansett som

føremålstjenlege:

 Forvaltninga av hjort skal vere bestandsretta basert på godkjente bestandsplanar

 Målsetjingar for bestandsnivå og bestandsstruktur skal speglast i avskytingsplanar

 Sikre rett avskytningsprofil – som eit utgangspunkt bør det vere 20 % kalv, 40 % ungdyr og 40

% eldre dyr, med lik fordeling av kjønna

 Auka kunnskap om kjønns- og alderssamansetjing i hjortebestanden

 Ta omsyn til lokale variasjonar – områder med mykje hjort kan ha ein meir offensiv

Avskytningspolitikk enn i andre områder

Aktuelle tiltak for å nå denne målsetjinga er:

 Lågare uttak av eldre bukkar

 Høgare uttak av ungdyr og koller

 Bestandsplanar som legg opp til over 50 % avskytning av hanndyr skal ikkje godkjennast

 Aktiv bruk av «sett-hjort» data i forvaltningssamanheng

Sund hjortevald har arbeida etter desse målsetjingane i heile perioden får 2008 då storvaldet vart skipa. Vi har dei siste åra innført eit max uttak av store bukkar (over 10 taggar) til 4 pr. år og desse fellingsløyva vert rullert mellom jaktfelta. I tråd med retningslinjene frå kommunen i brev frå juni i år, har vi auka uttaket av ungdyr og vi ligg på 19,3% pr. utgangen av oktober for heile 5-års perioden.

7.2.3 Sikre samarbeid og samhandling

Ein målretta forvaltning der samarbeid og samhandling vert sikra, krev god dialog mellom dei ulike

aktørane i hjorteviltforvaltninga, og at forvaltninga og jaktrettshavarane har dei same målsetjingane

for bestandsutviklinga. Det er eit mål at hjorteviltforvaltninga i størst mogleg grad er basert på

bestandsplanar og større vald. Valda må organiserast på ein slik måte at dei bidrar til å nå

målsetjingane. Større hjortevald vil lettare kunne konsentrere jakta til fokusområder, til dømes

områder med overbeiting. For at forvaltninga skal sikre eit godt samarbeid mellom dei ulike aktørane

i hjorteviltforvaltninga vert følgjande delmål fastsett:

 Bidra til god informasjonsflyt mellom kommune og hjortevalda

 Tydeleggjere ansvarsfordelinga, herunder kommunen sitt overordna ansvar og rolle i

forvaltningsspørsmål

 Etablering av større vald gjennom frivillige avtalar om samanslåing, alternativt samarbeid i

mindre vald om utarbeiding av bestandsplanområder

 Bidra aktivt med utarbeiding av bestandsplanar

Aktuelle tiltak for å nå delmåla er:

 Årlege dialogmøter mellom kommunen som forvaltningsmynde og hjortevalda som

jaktutøvare

 Samanslåing av mindre vald til større vald

 Årleg evaluering av bestandsplan og måloppnåing

1. Sund Hjortevald har i mange år etterlyst eit tettare samarbeid mellom hjortevalda og kommunen og ser eintydig positivt på at dette nå vert knesett som eit mål.
2. Ansvarsfordelinga mellom kommunen og storvalda er også noko som vi har etterlyst lenge. Kommunen skal utarbeide målsettingar og hjortevalda skal stå for gjennomføring av desse måla. I dette ligg at kommunen i mindre grad skal involverast i utøving og gjennomføring av dei godkjente bestandsplanane, men sørge for evaluering og justering av målsettingane i tråd med bestandsutviklinga.
3. Sund hjortevald meiner at kommunen må ta eit klart ansvar for å få på plass storvald som fyller dei krava som er sett i i Hjorteviltforskrifta § 15.

Ein må også snarast få etablert eit regionalt nivå som eit godt utgangspunkt for å starte forvaltninga av den felles hjortestamma vi har i Øygarden. Dette bør vera eit av hovedmåla for kommunen i 2021.

1. Gjennom eit regionalt organ kan ein få starte arbeidet med å få på plass ein felles plattform for forvaltning av hjortestamma. Årlege dialogmøter og evaluering av måloppnåing vil naturleg høyre inn under ein slik prosess.

7.2.4 Kunnskapsbasert forvaltning

Hjorteviltforvaltninga skal vere kunnskapsbasert. Den skal vere basert på tilstrekkeleg kunskap om

hjorteviltet sin økologi og dens plass i naturmangfaldet. Forvaltninga skal i tillegg vere basert på

kontinuerleg informasjon om hjortebestanden sin utvikling i kommunen, herunder lokale variasjonar

knytt til beitegrunnlag, skadepress, bestandtettleik m.m. Følgjande delmål kan sikre at forvaltninga

vert kunnskapsbasert:

 Styrke den generelle kunnskapen om hjortebestanden

 Auka kunnskap om hjorten sin arealbruk og trekkmønster

 Informasjonsinnhenting

 Organisert vårteljing

Aktuelle tiltak for å måla er:

 Kartleggjing av kjerneområder i kommunen

 Obligatorisk «sett-hjort» registrering for alle vald

 Registrering av slaktevekt

 Gjennomføring av obligatorisk vårteljing for alle vald

Sund Hjortevald ser svært positivt på at ein startar prosessar som er lista opp under kapittel 7.2.4 Vi har i mange år gjennomført vårteljing og registrert slaktevekter på alt felt vilt.

Vi vil her spesielt framheve som svært interessant å få kartlagt kjerneområda til hjorten, samt satt i gang ein prosess med å kartleggje alle trekkruter som hjorten fyljer i våre områder. Her må ein kanskje ty til GPS merking av eit tall dyr for å få fram denne informasjonen. I tillegg bør ein innhenta informasjon frå lokale kjentfolk om trekkvegar i deira nærområde. Dette må så samlast og gjerast tilgjengeleg for alle valda i kommunen.

7.2.5 Redusere skadeomfang

Hjorten sin arealbruk kan ofte komme i konflikt med andre samfunnsinteresser, til dømes jord- og

skogbruk, men og viltpåkøyrslar. Viltpåkøyrslar kan medføre store økonomiske konsekvensar og

lidingar for både dyr og menneske, det er difor eit viktig mål at ein jobbar for at tal påkøyrslar skal

vere så låge som mogleg. For at skadeomfanget frå hjorten skal reduserast må hjorteviltforvaltninga

ta omsyn til dei ulike interessa som gjer seg gjeldande. Difor er følgjande delmål fastsett:

 Redusere hjortebestanden innafor kjerneområder og områder med aktiv jord- og skogbruk

 Kartlegging av beiteskadar og konsekvensane av overbeite

 Tal hjortepåkøyrsler skal reduserast til eit minimum

 Kartlegging av utsette områder for påkøyrsler

 Trafikkskadd hjort skal handterast på ein profesjonell måte

Aktuelle tiltak er:

 Reduksjon av hjortebestand i områder med mykje skadepress

 Kontinuerleg oppdatering av fallviltregister

 Rydding av kantvegetasjon langs utsette strekningar

 Skilting av utsette strekningar

Sund Hjortevald er samd i dei tiltaka som er lista opp under punkt 7.2.5. Men, det er ikkje ei ønska utvikling at ein berre fokuserer på å redusera bestanden i kjerneområda der det er eit aktivt jordbruk. Dette fordi det er ein felles hjortestamme som skal forvaltast og ein kan sikre seg mot beiteskadar på fleire måtar enn å skyte ut hjorten.

8 Kommunalt viltfond

Viltfondsmidlar kan brukast til tilskot til tiltak for å fremje viltforvaltning, styrke kunnskapen om

viltet, jaktorganisering m.m. Det kan òg nyttast til å dekkje kommunen sine utgifter knytt til ettersøk

og handtering av skadd vilt og fallvilt, samt tiltak for å førebyggje skader på landbruksnæringa gjort

av hjortevilt. Viltfondet kan ikkje brukast til kommunen sine utgifter til viltforvaltninga, erstatning for

skader voldt av vilt eller til skotpremiar.

Hjortevalda i kommunen kan søkje om tilskot frå det kommunale viltfondet. Kommunen vil prioritere

søknader som tek sikte på tiltak som tek sikte på å bidra til å nå dei kommunale målsetjingane for

hjorteviltforvaltninga. Det kan til dømes søkjast om tilskot til:

 Viltkamera

 Vegetasjonsrydding

 Samarbeidstiltak som tek sikte på utarbeiding av større vald, bestandsplanområdar og liknande

 Kurs som tek sikte på auka kunnskap om hjorteviltet og økologien deira.

Sund hjortevald er einige i at viltfondet bør brukast til å fremje dei kommunale målsetjingane for hjorteviltforvaltninga. Vegetasjonsrydding langs hovudvegar meiner vi i utgangspunktet må vere fylket sitt ansvar. For det er hovudsak langs fylkesvegane at viltpåkøyrslene i skjer.

Sund Hjortevald fekk driftstilskot frå Sund kommune i alle år. Dette meiner vi at der er gode grunnar til å vidareføre i den nye kommunen. For å få ein god viltforvaltning må ein har personar i styret som tek ein særskilt ansvar og set ut i livet dei målsetjingane som kommunen vedtar. Og vi har gjort ein stort arbeid med å få oversikt over jaktfelt og teigane som høyrer innunder dei ulike felta. Dette arbeidet er også bygd inn i dei kommunale karta. Vi har også gjennomført vårteljingar i alle åra sidan vi vart etablert. Dette er i hovudsak ei oppgåve som var tillagt kommunen å få gjennomfør før.

Tilskot til kurs og samarbeidstiltak ser vi svært positivt på. Og vi har ved fleire høve fått tilskot til innkjøp av viltkamera frå kommunen.